
E L Ő T E R J E S Z T É S

Sülysáp Város Önkormányzata Képviselő-testületének

2014. április 16-án tartandó munkaterv szerinti ülésére

13. napirendhez

Tárgy: Hulladékkezelési közszolgáltatási szerződés módosítása
Tisztelt Képviselő-testület!
Mint bizonyára emlékezetes, az elkülönített hulladékgyűjtést (házhoz menő illetve gyűjtőszigetes szelektív hulladékgyűjtést) 2013. december 31-ig a Hírős Hulladékgazdálkodási Kft. végezte településünkön, amelynek ezt követően – a hulladékgazdálkodási közszolgáltatási tevékenység végzéséhez szükséges engedély, illetve szerződés hiányában – megszűnt ez a jogosultsága. Így 2014. január 1-jétől ezt a feladatot is az ÖKOVÍZ Kft. látta el a kommunális hulladékkezelési tevékenysége keretében.

Ezt követően az elmúlt héten egy szerződésmódosítási kérelemmel kereste meg önkormányzatunkat az ÖKOVÍZ Kft., melynek kapcsán arról tájékoztatott, hogy ahhoz, hogy az Országos Hulladékgazdálkodási Ügynökséggel megköthesse a 2014. évre vonatkozó szolgáltatás vásárlási szerződését, szükséges a 2013 decemberében megkötött hulladékgazdálkodási közszolgáltatási szerződés módosítása, pontosabban annak műszaki tartalmát ki kell egészíteni az elkülönített hulladékgyűjtésre vonatkozó szerződési feltételekkel, paraméterekkel.

A megkeresés másik tárgya az volt, hogy miután a társaság 2014. január 31-től Nonprofit Kft.-ként működik e vonatkozásban is módosítani szükséges a szerződést.
Kérem a Képviselő-testületet a mellékelten megküldött két szerződésmódosítás szíves jóváhagyására!

…/2014. (IV. 16.) ÖKT határozati javaslat

Sülysáp Város Önkormányzatának Képviselő-testülete az ÖKOVÍZ Kft. és az Önkormányzat között 2013. december 19-én kelt hulladékgazdálkodási közszolgáltatási szerződés alábbi két módosítását jóváhagyja:

1. módosítás: 2014. január 1-jei hatállyal az elkülönítetten gyűjtött hulladék szállítására vonatkozó feltételek rögzítése;
2. módosítás: 2014. január 31-ei hatállyal az ÖKÖVÍZ Kft. társasági forma változásból eredő névváltozása ÖKOVÍZ Nonprofit Kft.-re. 
Határidő: azonnal
Felelős: polgármester
Sülysáp, 2014. április 10.

Horinka László s.k.

